Draganja u još dva finala (20/8/04) - 2004-08-20
Ančić i Ljubičić igraju za broncu, a rukometaši se, uz već osigurano četvrtinale, ogledaju protiv Rusije
Šesti dan olimpijskih natjecanja donio je novu žetvu medalja plivačima Sjedinjenih Država. Aaron Peirsol osvojio je zlato na 200 metara leđno dva puta - prvi puta je, naime, bio diskvalificiran zbog nepropisnog zaokreta, ali je, nakon žalbe, ponovno proglašen pobjednikom utrke. I Michael Phelps je povećao svoju zbirku odličja - četvrto zlato, a ukupno šestu medalju, osvojio je na 200 metara mješovito. Amanda Beard je na 200 metara prsno osvojila i zlato i postavila novi olimpijski rekord. Hrvatski plivač Duje Draganja je, dan nakon šestog mjesta u teškoj konkurenciji na 100 metara slobodno, izborio nastup u još dva finala: 50 metara slobodno i 100 metara delfin. Ustvari, plivao je jučer čak četiri puta, jer je prije svakog polufinala bila i kvalifikacijska utrka. Na 50 metara slobodno čak je dva puta popravio vlastiti i hrvatski rekord, a i na 100 metara delfin postavio je novi hrvatski rekord. Od ostalih olimpijskih zbivanja spomenimo da je jučer još šest sportaša - svi dizači utega - isključeno s igara zbog pozitivnih nalaza testiranja na zabranjene steroide. Danas će biti osvojeno daljnjih 17 zlatnih medalja: u badmintonu, atletici, kajaku i kanuu, biciklizmu, gimnastici, judou, te plivanju - između ostalih i u obje discipline u kojima se natječe Duje Draganja. Rukometaši danas igraju protiv Rusije, ali bez opterećenja jer su već osigurali nastup u četvrtfinalu. Tenisači Ivan Ljubičić i Mario Ančić igraju za brončanu medalju protiv petih nositelja, iskusnih Indijaca Mahesha BHUPATHIJA i Leandera PAESA, koji su - iznenađujuće - izgubili od netom spojenog para Nijemaca Nicolasa Kiefera i Rainera Schuettlera.